ตลาดหุ้นเอเชียปรับตัวขึ้นภาคบ่ายวันนี้ ขานรับดัชนี PMI จีน
ตลาดหุ้นเอเชียปรับตัวขึ้นในการซื้อขายภาคบ่ายวันนี้ เนื่องจากนักลงทุนพอใจกับกิจกรรมด้านการผลิตของจีนที่มีเสถียรภาพมากขึ้น
1 ต.ค. 2558

ผู้สื่อข่าวรายงานว่า ตลาดหุ้นเอเชียปรับตัวขึ้นในการซื้อขายภาคบ่ายวันนี้ เนื่องจากนักลงทุนพอใจกับกิจกรรมด้านการผลิตของจีนที่มีเสถียรภาพมากขึ้น
โดยดัชนี FBMKLCI ตลาดหุ้นมาเลเซียปิดภาคเช้าที่ 1,626.64 จุด เพิ่มขึ้น 5.60 จุด, +0.35%  ดัชนี SENSEX ตลาดหุ้นอินเดียเปิดวันนี้ที่ 26,344.19 จุด เพิ่มขึ้น 189.36 จุด, +0.72%
ทั้งนี้สหพันธ์พลาธิการและการจัดซื้อของจีน (CFLP) และสำนักงานสถิติแห่งชาติของจีน (NBS) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตของจีนในเดือนก.ย.ขยับขึ้นแตะ 49.8 จาก 49.7 ในเดือนส.ค. ซึ่งแสดงให้เห็นว่ากิจกรรมในภาคการผลิตจีนกระเตื้องขึ้นเล็กน้อยในเดือนที่แล้ว แต่ยังคงอยู่ในภาวะหดตัว
ส่วนดัชนีที่สูงกว่า 50 แสดงให้เห็นว่าภาคการผลิตการขยายตัวจากเดือนก่อนหน้า และหากดัชนีปรับตัวต่ำกว่าระดับ 50 จุดก็จะบ่งชี้ถึงภาวะหดตัว
โดยดัชนีผู้จัดการฝ่ายจัดซื้อ (PMI) ภาคบริการของจีนในเดือนก.ย.ยังคงไม่เปลี่ยนแปลงที่ 53.4
สำหรับข้อมูลเศรษฐกิจอื่นๆที่ได้มีการเปิดเผยในวันนี้ ได้แก่ ธนาคารกลางญี่ปุ่น (บีโอเจ) เปิดเผยผลสำรวจความเชื่อมั่นทางธุรกิจของกลุ่มผู้ผลิตรายใหญ่ของญี่ปุ่น (ทังกัน) ประจำไตรมาส 3 ของปีนี้ โดยระบุว่า ดัชนีความเชื่อมั่นของกลุ่มผู้ผลิตรายใหญ่ย่ำแย่ลงมาอยู่ที่ +12 จากระดับ +15 ในไตรมาสก่อนหน้า
ส่วนดัชนีความเชื่อมั่นของกลุ่มบริษัทนอกภาคการผลิต ปรับตัวขึ้นสู่ระดับ +25 จาก +23 ในไตรมาส 2 ปีนี้ และเมื่อเทียบกับคาดการณ์ที่ +20
ขณะที่กระทรวงพาณิชย์ อุตสาหกรรมและพลังงานเกาหลีใต้เปิดเผยว่า ยอดส่งออกเกาหลีใต้ลดลง 8.3% ในเดือนก.ย. เมื่อเทียบรายปี ซึ่งปรับตัวลดลงติดต่อกันเป็นเดือนที่ 9
ทั้งนี้ ยอดส่งออกที่ถือเป็นครึ่งหนึ่งของกิจกรรมทางเศรษฐกิจในประเทศเกาหลีใต้หดตัวลง 8.3% เมื่อเทียบรายปี สู่ระดับ 4.351 หมื่นล้านดอลลาร์สหรัฐ ในเดือนก.ย. หลังจากที่ทรุดลง 14.7% ในเดือนก่อนหน้า